逰大智寺
作者：陸游
朝代：宋

paragraphs: 脱髮紛滿梳，衰顔不堪照。
百年忽已半，去日如過燒。
平生功名心，上馬無燕趙。
爾來閲世故，萬事驚錯料。
豈無舊朋儔，聮翩半廊廟。
誰能伴此老，泝峽聽猿叫。
錦城得数公，意氣如再少。
偷閑訪野寺，繫馬追一笑。
新糟厭玉貍，畏酒亦復釂。
古殿鼪鼯豪，壊壁冠佩肖。
摩挲宋公詩，句法嘆高妙。
正如霓裳曲，零落得遺調。
歸途繚長堤，掠面霜氣峭。
佳逰不可忘，落筆君勿誚。